Σύσταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ σχετικά με την «Πολιτιστική Πρωτεύουσα της Ευρώπης» για το έτος 2008

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Η απόφαση αριθ. 1419/1999/EΚ του Ευρωπαϊκού Κοινοβουλίου και του Συμβουλίου της 25ης Μαΐου 1999 για τη θέσπιση κοινοτικής δράσης όσον αφορά την εκδήλωση «Πολιτιστική πρωτεύουσα της Ευρώπης για το διάστημα 2005 έως 2019 [1], καθορίζει τη διαδικασία για τον ορισμό της πολιτιστικής πρωτεύουσας της Ευρώπης από το 2005 και μετά.

[1] ΕΕ L 166 της 1.7.1999, σ. 1, στο εξής "η απόφαση".

Σύμφωνα με το άρθρο 2 της απόφασης, μια πόλη ενός κράτους μέλους ορίζεται ως πολιτιστική πρωτεύουσα της Ευρώπης, εκ περιτροπής, σύμφωνα με τη χρονολογική σειρά του παραρτήματος I της απόφασης.

Η υποψηφιότητα ή οι υποψηφιότητες κοινοποιούνται στο Ευρωπαϊκό Κοινοβούλιο, το Συμβούλιο, την Ευρωπαϊκή Επιτροπή και την Επιτροπή των Περιφερειών από το κράτος μέλος τουλάχιστον τέσσερα χρόνια πριν την προγραμματιζόμενη έναρξη της εκδήλωσης.

Η Επιτροπή συγκροτεί, κάθε χρόνο, μια κριτική επιτροπή η οποία συντάσσει έκθεση για την προταθείσα πόλη/τις προταθείσες πόλεις βάσει των στόχων και των χαρακτηριστικών της δράσης. Η κριτική επιτροπή απαρτίζεται από εξέχουσες, ανεξάρτητες προσωπικότητες που έχουν ειδικότητα στον τομέα του πολιτισμού. Η κριτική επιτροπή υποβάλλει την έκθεσή της στην Επιτροπή, το Ευρωπαϊκό Κοινοβούλιο και το Συμβούλιο.

Το Ευρωπαϊκό Κοινοβούλιο μπορεί να υποβάλει γνωμοδότηση στην Επιτροπή σχετικά με τις υποψηφιότητες των πόλεων εντός 3 μηνών από την παραλαβή της έκθεσης. Για το 2008, το Ευρωπαϊκό Κοινοβούλιο δήλωσε ρητώς ότι δεν προτίθεται να υποβάλει γνωμοδότηση [2].

[2] Βλ. « Έκθεση σχετικά με την πρόταση απόφασης του Ευρωπαϊκού Κοινοβουλίου και του Συμβουλίου για την τροποποίηση της απόφασης αριθ. 1419/1999/ΕΚ », Εισηγητής Michel Rocard, PE 334.052, Αιτιολογική έκθεση, σελίδα 10.

Tο Συμβούλιο, ενεργώντας βάσει σύστασης της Επιτροπής που διατυπώθηκε υπό το φως της έκθεσης της κριτικής επιτροπής, ορίζει επίσημα την προταθείσα για το συγκεκριμένο έτος πόλη.

Επιπλέον, σύμφωνα με το άρθρο 4, «ευρωπαϊκές τρίτες χώρες μπορούν να λαμβάνουν μέρος στη δράση αυτή. Οποιαδήποτε από τις χώρες αυτές μπορεί να προτείνει την υποψηφιότητα μιας πόλης ως πολιτιστικής πρωτεύουσας της Ευρώπης και θα πρέπει να κοινοποιήσει την πρότασή της στο Ευρωπαϊκό Κοινοβούλιο, το Συμβούλιο, την Ευρωπαϊκή Επιτροπή και την Επιτροπή των Περιφερειών».

Σύμφωνα με το άρθρο 2 και το παράρτημα I, το Ηνωμένο Βασίλειο κοινοποίησε, πριν από τα τέλη του 2003, την υποψηφιότητα του Λίβερπουλ.

Παράλληλα, σύμφωνα με το άρθρο 4, η Νορβηγία πρότεινε την πόλη Stavanger.

Η κριτική επιτροπή συνεδρίασε στις 25 Φεβρουαρίου 2004 για να εξετάσει τις υποψηφιότητες. Έγιναν ακροάσεις με εκπροσώπους του Λίβερπουλ και του Stavanger. Η κριτική επιτροπή υπέβαλε την έκθεσή της στην Επιτροπή στις 4 Μαρτίου 2004. κατόπιν σχετικού αιτήματος της κριτικής επιτροπής, η Επιτροπή διαβίβασε την έκθεση στα υπόλοιπα θεσμικά όργανα.

Βάσει της συνολικής αξιολόγησης και των συστάσεων της κριτικής επιτροπής για τις αιτήσεις και των δύο υποψήφιων πόλεων, η επιτροπή - ενώ ζήτησε ορισμένες βελτιώσεις σε ορισμένους τομείς που προσδιορίζονται στην έκθεση - συμφώνησε ομόφωνα και συνιστά στα θεσμικά όργανα της Ευρωπαϊκής Ένωσης να φιλοξενήσουν το Λίβερπουλ και το Stavanger τις εκδηλώσεις της πολιτιστικής πρωτεύουσας της Ευρώπης το 2008.

Η κριτική επιτροπή διατύπωσε επίσης ορισμένες σκέψεις σχετικά με μια ενδεχόμενη τροποποίηση της απόφασης αριθ. 1419/1999/ΕΚ. Η Επιτροπή σημειώνει, με ενδιαφέρον, τις σκέψεις αυτές καθώς αποτελούν επωφελή συμβολή στις συζητήσεις που βρίσκονται σε εξέλιξη για το θέμα αυτό.

Συμπερασματικά, η Επιτροπή, σύμφωνα με το άρθρο 2 παράγραφος 3 και το άρθρο 4 της απόφασης αριθ. 1419/1999/ΕΚ υποβάλλει στο Συμβούλιο την προσαρτημένη σύσταση για τον επίσημο ορισμό του Λίβερπουλ και του Stavanger ως πολιτιστικών πρωτευουσών της Ευρώπης το 2008.

Σύσταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ σχετικά με την «Πολιτιστική Πρωτεύουσα της Ευρώπης» για το έτος 2008

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την απόφαση αριθ. 1419/1999/ΕΚ του Ευρωπαϊκού Κοινοβουλίου και του Συμβουλίου, της 25ης Μαΐου 1999, για τη θέσπιση κοινοτικής δράσης όσον αφορά την εκδήλωση «Πολιτιστική πρωτεύουσα της Ευρώπης για το διάστημα 2005 έως 2019 [3], και ιδίως το άρθρο 2 παράγραφος 3,

[3] ΕΕ L 166 της 1.7.1999, σ. 1.

την έκθεση της κριτικής επιτροπής, του Φεβρουαρίου 2004, που υποβλήθηκε στην Επιτροπή, το Ευρωπαϊκό Κοινοβούλιο και το Συμβούλιο σύμφωνα με το άρθρο 2 παράγραφος 2 της απόφασης αριθ. 1419/1999/EΚ,

εκτιμώντας ότι τα κριτήρια του άρθρου 3 και του παραρτήματος II της απόφασης αριθ. 1419/1999/ΕΚ ικανοποιούνται πλήρως,

τη σύσταση της Επιτροπής της ---- 2004,

ΑΠΟΦΑΣΙΖΕΙ:

Άρθρο 1

Το Λίβερπουλ ορίζεται «Πολιτιστική πρωτεύουσα της Ευρώπης 2008» σύμφωνα με το άρθρο 2 παράγραφος 1 της απόφασης αριθ. 1419/1999/EΚ.

Άρθρο 2

Το Stavanger ορίζεται «Πολιτιστική πρωτεύουσα της Ευρώπης 2008» σύμφωνα με το άρθρο 4 της απόφασης αριθ. 1419/1999/EΚ.

Άρθρο 3

Και οι δύο ορισθείσες πόλεις λαμβάνουν τα αναγκαία μέτρα για να εξασφαλίσουν την αποτελεσματική υλοποίηση των διατάξεων των άρθρων 1 και 5 της απόφασης αριθ. 1419/1999/EΚ.

Βρυξέλλες,

Για το Συμβούλιο

Ο Πρόεδρος